Ιράκ: Συνελήφθησαν 8 Σουνίτες
που σχεδίαζαν δολοφονία δικαστή στη δίκη του Σαντάμ Χουσεΐν
Η ιρακινή αστυνομία ανακοίνωσε ότι συνέλαβε 8 Σουνίτες Άραβες που θεωρούνται ύποπτοι για το σχεδιασμό δολοφονίας δικαστή στη δίκη του πρώην ηγέτη του Ιράκ, Σαντάμ Χουσεΐν. Οι συλλήψεις έγιναν το Σάββατο στο Κιρκούκ, ενώ οι εισαγγελείς ετοιμάζονταν να καλέσουν τους πρώτους μάρτυρες σήμερα που αναμένεται να αρχίσει η ακροαματική διαδικασία. Ο Σαντάμ Χουσεΐν και 7 πρώην αξιωματούχοι του καθεστώτος του, κατηγορούνται για εγκλήματα κατά της ανθρωπότητας σε σχέση με το θάνατο πάνω από 140 Σιιτών στη πόλη Ντουτζαΐλ το 1982. Στο μεταξύ, ο πρώην μεταβατικός πρωθυπουργός του Ιράκ, Ιγιάντ Αλάουι δήλωσε ότι οι παραβιάσεις ανθρωπίνων δικαιωμάτων στο Ιράκ είναι σήμερα ίδιες, αν όχι χειρότερες απ’ ότι επί καθεστώτος Σαντάμ Χουσεΐν. Ο κύριος Αλλάουι, ο οποίος είναι Σιίτης και έχει θέσει υποψηφιότητα για τις βουλευτικές εκλογές στις 15 Δεκεμβρίου, δήλωσε σε Βρετανική εφημερίδα ότι πιστεύει πως η κυβέρνηση του Ιράκ διαθέτει μυστικά κέντρα βασανιστηρίων και ομάδες εκτέλεσης. Ο Πρόεδρος του Ιράκ, Τζαλαλ Ταλαμπανί, αργότερα δήλωσε στη Βρετανική τηλεόραση ότι δεν πιστεύει πως υπάρχουν σοβαρά προβλήματα παραβιάσεων ανθρωπίνων δικαιωμάτων στη χώρα του, ή ότι διενεργούνται βασανιστήρια από τις αρχές ασφαλείας. Στο μεταξύ, ο υπουργός εξωτερικών του Καναδά, Νταν Μακτίγκιου, δήλωσε ότι 4 εργαζόμενοι σε οργανισμούς αρωγής, 2 Καναδοί, ένας αμερικανός και ένας Βρετανός, έπεσαν θύματα απαγωγέων στο Ιράκ. Ο κύριος Μακτίγκιου δήλωσε ότι οι απαγωγές έγιναν το Σάββατο, αλλά δεν αποκάλυψε τα ονόματα των θυμάτων ή τις οργανώσεις στις οποίες εργάζονταν ή το σημείο που σημειώθηκαν οι απαγωγές. Αξιωματούχοι της αμερικανικής πρεσβείας στη Βαγδάτη δεν σχολίασαν την ανακοίνωση αυτή. Εξάλλου, ο αμερικανικός στρατός ανακοίνωσε ότι υπέκυψε τελικά στα τραύματα του πεζοναύτης, του οποίου το όχημα επλήγη από βόμβα στο οδόστρωμα, το Σάββατο, κοντά στη Φαλούτζα.